SET ปิดเช้าเด้ง 12 จุด รับแรงซื้อหุ้นขนาดใหญ่-ตัวเลข PMI ภาคบริการจีนดีเกินคาด
SET ปิดเช้าเด้ง 12 จุด รับแรงซื้อหุ้นขนาดใหญ่-ตัวเลข PMI ภาคบริการจีนดีเกินคาด โดยดัชนีตลาดหุ้นไทยช่วงเช้าปิดที่ระดับ 1,654.71 จุด เพิ่มขึ้น 12.46 จุด หรือ 0.76% มูลค่าการซื้อขาย 2.92 หมื่นล้านบาท
4 ก.ย. 2562

ผู้สื่อข่าวรายงานว่า ดัชนีตลาดหุ้นไทยช่วงเช้าปิดที่ระดับ 1,654.71 จุด เพิ่มขึ้น 12.46 จุด หรือ 0.76% มูลค่าการซื้อขาย 2.92 หมื่นล้านบาท
10 หุ้นดันดัชนีเช้านี้

ด้านนายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยเช้านี้ฟื้นตัวขึ้นหลังวานนี้ปรับตัวลงแรงไป เป็นไปในทิศทางเดียวกับตลาดหุ้นในภูมิภาคเอเชียหลังตัวเลข PMI ภาคบริการของจีนออกมาดีเกินคาด
อนึ่ง ดัชนีผู้จัดการฝ่ายจัดซื้อ (PMI) ภาคบริการของจีนในเดือนส.ค.อยู่ที่ระดับ 52.1 สูงสุดนับตั้งแต่เดือน พ.ค.ปีนี้ และยังเพิ่มขึ้นจากระดับ 51.6 ในเดือน ก.ค.
โดยนายพิชัย กล่าวต่อว่า เมื่อดัชนีฯขึ้นมาใกล้แนวต้าน 1,660-1,666 จุด เผชิญแรงขายทำกำไรออกมา เนื่องจากยังมีความไม่แน่นอนในสงครามการค้าระหว่างสหรัฐฯและจีน รวมถึงประเด็นการถอนตัวของอังกฤษออกจากสหภาพยุโรป (Brexit) ที่ถ่วงตลาดฯอยู่ ซึ่งยังเป็นเรื่องที่ต้องติดตามความคืบหน้าต่อไป รวมถึงติดตามการประชุมธนาคารกลางสหรัฐฯ (เฟด) ในวันที่ 17-18 ก.ย.นี้ ซึ่งตลาดฯคาดว่าจะปรับลดอัตราดอกเบี้ย
ทั้งนี้ หากเฟดลดดอกเบี้ยก็จะต้องติดตามต่อไปอีกว่าไทยจะปรับลดอัตราดอกเบี้ยตามหรือไม่ในการประชุมคณะกรรมการนโยบายการเงิน (กนง.) ในวันที่ 25 ก.ย.นี้  โดยหุ้นกลุ่มแบงก์ under perform ตลาดฯ หลังจากที่มี NPL บางส่วนเพิ่ม, เผชิญผลกระทบอัตราดอกเบี้ยขาลง รวมถึงเศรษฐกิจชะลอตัว ซึ่งกลุ่มแบงก์ได้ได้สะท้อนมุมมองในเชิงลบไปมากแล้ว
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะยังไปไหนได้ไม่ไกล โดยมีแนวรับ 1,640 จุด ส่วนแนวต้าน 1,660-1,666 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT    มูลค่าการซื้อขาย  1,114.94 ล้านบาท ปิดที่   73.00 บาท เพิ่มขึ้น  1.00 บาท
GULF   มูลค่าการซื้อขาย  1,105.70 ล้านบาท ปิดที่  157.50 บาท เพิ่มขึ้น  0.50 บาท
PTT    มูลค่าการซื้อขาย  1,023.59 ล้านบาท ปิดที่   43.25 บาท เพิ่มขึ้น  0.50 บาท
ADVANC มูลค่าการซื้อขาย    909.79 ล้านบาท ปิดที่  234.00 บาท เพิ่มขึ้น  4.00 บาท
EGCO   มูลค่าการซื้อขาย    877.69 ล้านบาท ปิดที่  359.00 บาท เพิ่มขึ้น 16.00 บาท